সার্কাসের রিংয়ের ওপর বসে আছেন। কালিঝুলি মাখা মুখ। ফাল্গুনের বিকেল বেলায়ও সূর্য মাথার ওপর গনগনে। তিনি বসে আছেন তো আছেনই—এক-দু মিনিট নয়, পাক্কা চল্লিশ মিনিট। ‘অ্যাকশন…কাট…রোলিং…ওয়ান, টু, থ্রি…’—দৃশ্য ধারণ চলেছে বটে, এর মধ্যে সার্কাস-রিংয়ে বসে কয়েক দফা ঘামও মুছেছেন তিনি, ঝাঁজালো রৌদ্রে খানিক সময় বিরক্ত হয়ে বলেছেনও ‘এ্যাই, আমাকে এখান থেকে নামাও’, কিন্তু নামেননি, নামতে চাননি শেষ পর্যন্ত।স্থানীয় লোকজন মুঠোফোনের ক্যামেরায় তাঁর ছবি তুলছেন হরদম। তবে কোনো দিকেই বুঝি তাকানোর জো নেই তাঁর। তিনি আছেন রিংয়ের ওপর, সূর্যমুখা হয়ে। শুটিং করছেন মাহমুদ দিদার পরিচালিত বিউটি সার্কাস চলচ্চিত্রের।অভিনয়শিল্পী জয়া আহসানের সাফল্যের সূত্র জানার আগে এই দৃশ্যটি মাথায় রাখুন, বিবেচনায় রাখুন তাঁর এই নিষ্ঠা।